Къэбэрдей-Балъкъэрым и кубок
«Союз-Сэрмакъым» и япэ лъагапIэ
Къэбэрдей-Балъкъэрым футболымкIэ и кубокыр 2016 гъэм Iэрыхьащ «Союз-Сэрмакъ» командэм. Финалым ар вэсэмахуэ щыте-кIуащ Бабугент и «ЛогоВАЗ»-м.
КъБР-м и чемпионатым щыджэгу щIыпIэ командэхэм ящыщу тIум илъэс къэс Iэмал ягъуэт республикэм и стадион нэхъыщхьэм зы зэIущIэ щрагъэкIуэкIыну. Абы папщIэ Къэбэрдей-Балъкъэрым и кубокым и финалым ахэр нэсыпхъэщ. Мы гъэм апхуэдэ насып къеуэлIащ Бабугент и «ЛогоВАЗ»-мрэ Налшыкрэ Сэрмакърэ зэгъусэу ягъэджэгу командэмрэ. Кубокым и кIэух зэIущIэм хэтын папщIэ бабугентдэсхэм зэкIэлъхьэужьу хагъэщIат «Къащкъэтаур» (4:1), «Налшыкыр» (3:0), «Тэрчыр» (2:1), «Спартак-Налшык-Д»-р (3:2). «Союз-Сэрмакъыр» ефIэкIат «Школ №31»-м (6:0), «ХьэтIохъущыкъуейм» (4:1), «Псыгуэнсум» (2:1), «Автозапчасть»-м (4:3).
Налшык и «Спартак» стадионым фокIадэм и 6-м къыщызэхуэса-хэм дэрэжэгъуэ къаритащ Къэбэрдей-Балъкъэрым и кубокыр къэхьыным теухуа зэхьэзэхуэм и кIэух зэIущIэм. Нэхъыбэу ар зи фIыгъэр мы илъэсым и пэщIэдзэм ди къалащхьэм и «Союз» командэмрэ Сэрмакъ къуажэм и топджэгухэмрэ зэхагъэхьэжу къызэрагъэпэща гупращ. Кульбаев Марат и гъэсэнхэм къагъэлъэгъуащ я хьэрхуэрэгъухэм куэдкIэ зэрефIэкIыр икIи лъагапIэ инхэр къызэращтэфынур. Псалъэм къыдэкIуэу къыхэдгъэщынщи, «Союз-Сэрмакъыр» Къэбэрдей-Балъкъэрым и чемпионатми щыпашэхэм ящыщ зыщ икIи «Къэхъуным» дэщIыгъуу зэхьэзэхуэм етIуанэ увыпIэр щиIыгъщ.
Япэ дакъикъэхэм щегъэжьауэ «ЛогоВАЗ»-р ебгъэрыкIуэныгъэхэм хуежьащ. АрщхьэкIэ «Союз-Сэрмакъым» и футболистхэм я хьэрхуэрэгъухэр псынщIэ дыдэу я пIэм ирагъэувэжащ. Дакъикъэ пщыкIутху дэкIауэ арат ахэр япэ щищам. Мы зэIущIэм фIы дыдэу зыкъыщызыгъэлъэгъуа Бещтокъуэ Ибрэхьим и закъуэу «ЛогоВАЗ»-м и гъуащхьэтет Жангуразов Рэмэзан бгъэдыхьэри, тынш дыдэу бжыгъэр къызэIуихащ.
«Союз-Сэрмакъыр» япэ зэрищам нэхъри тригъэгушхуащ. 27-нэ дакъикъэм Бещтокъуэр аргуэру къыхэжаныкIащ икIи бжыгъэр 2:0-м нигъэсащ. Нэры-лъагъут бабугентдэсхэм я лъэр абы зэрыщIигъэхупар.
Абдежми къыщыувыIакъым «Союз-Сэрмакъым» и ебгъэрыкIуэныгъэхэр. Ахэр къаруушхуэкIэ иджыри ипэкIэ кIуатэрт. Апхуэдэхэм ящыщ зым, Щэуей Амырхъан топыр дигъэкIыну гъунэгъу дыдэ хуэхъуауэ, «ЛогоВАЗ»-м и гъуащхьэхъумэхэм ираудащ. Судьям метр пщыкIу-зым и деж игъэлъэгъуащ. Аслъэныкъуэ Алан ар Iэзэу игъэзэщIащ.
Загъэпсэхуу къихьэжа къудейуэ Темукуев Мурат 4:0-у «Союз-Сэрмакъыр» япэ щригъэщам, псоми наIуэ ящыхъуащ Къэбэрдей-Балъкъэрым и кубокыр зыIэрыхьэнур хэтми. ИкIи джэгум и кIэухым «ЛогоВАЗ»-м зы топ закъуэ дигъэкIыжыфами, абы Iуэхур зыкIи ихъуэжакъым.
«Союз-Сэрмакъым» хэту республикэм и кубокыр къахьащ Къаир Мирослав, Аслъэныкъуэ Алан, Алшагъыр Тимур, Мамбэт Арсен, Бырсекъуэ Ислъам, Махуэхэ Рэмэзанрэ Рустамрэ, Балэ Рустам, Нартыжь Елдар, Щэуей Амырхъан, Бещтокъуэ Ибрэхьим, Къуэжей Азэмэт, Темукуев Мурат, Куэцэ Аскэр, Лыджыдэ Астемыр сымэ.
Къэбэрдей-Балъкъэрым ФутболымкIэ и федерацэм и тхьэмадэ Болэ Хьэсин текIуахэм кубокымрэ дыщэ медалхэмрэ, бабугентдэсхэм дыжьын медалхэр гуфIэгъуэ щытыкIэм иту яIэщIилъхьащ.
Хьэлэмэтращи, илъэс етIуанэ хъуауэ зэкIэлъхьэужьу мы саугъэт лъапIэр яIэрохьэ Балэ Рустам, Нартыжь Елдар, Къуэжей Азэмэт сымэ. Бахъсэн и «Автозапчасть»-м хэту абыхэм нэгъабэ кубокыр къахьащ.
Хьэтау Ислъам.
